**POROČILO O IZMENJAVI V NIJMEGNU V 2017/18**

Sama sem odšla na izmenjavo v 3. letniku v zimskem semestru na Nizozemsko. S samo izmenjavo sem na splošno zelo zadovoljna, saj sem pridobila izkušnje in znanja, ki jih po vsej verjetnosti ne bi mogla tu v Sloveniji. Obiskovala sem univerzo HAN (Hogeschool van Arnhem en Nijmegen). Univerza je zelo velika, zlahka se lahko izgubiš, saj je bistveno drugačna, kot smo jih vajeni tu v Sloveniji. Vendar je vse označeno, vse je organizirano, prav tako ti pa z veseljem pomagajo ali v International office, kam je potrebno iti, ali na recepciji. Predavanja so vedno potekala v angleščini, saj smo bili v international skupini, ki so jih sestavljali Erasmovci iz drugih držav in prav tako nizozemski študentje, ki so se želeli udeležiti programa v angleščini. Rada bi pohvalila ta program, saj mi je bilo zelo všeč, da je bilo usmerjeno na kreativnost in ne zgolj na stroko, ki jo trenutno upravljamo. Kot vaje smo imeli music, art in drama, kjer smo se lahko preizkusili v različnih zadevah in poskušali nove stvari, ki jih prej še nikoli nismo (npr. igranje na klavir, risanje z vodenimi barvami, improviziranje na licu mesta itd.). Zelo mi je bilo všeč, da so bili profesorji zmeraj na voljo. Prav tako se mi zdi, da je odnos profesorjev do študentov popolnoma drugačen, veliko bolj pristen in oseben. Posledično smo imeli z njimi zelo dober odnos in smo se zlahka razumeli. Najbolj bi pohvalila profesorja Willem-Paula, drama teacher. Z njim sem se še najbolj razumela, zmeraj je prišel na vaje dobre volje in tudi pri končnem projektu je bil naš ''coach'' in je veliko pripomogel k temu, da je naš projekt uspel. Prav tako bi izredno rada pohvalila Erasmus koordinatorko Agnes van Kalleveen, saj je bila vedno na voljo za vsa vprašanja in nikoli ji ni bilo težko česa narediti ali organizirati. In to veliko pripomore v novem okolju, ko ničesar ne poznaš in ti je vse tuje.

Faks smo imeli trikrat na teden, ob torkih, sredah in petkih. Pisnih izpitov, kot smo jih vajeni, nismo imeli. Imeli smo ustni izpit s celotno skupino, dve predstavitvi in nekaj esejev za oddati ter na koncu projekt oziroma pilot. Celoten program ni bil težek, ravno nasprotno, bilo je zelo zabavno. Imeli smo razne domače naloge, vendar jih ni bilo nikoli odveč delati, saj so bile zelo zabavne in drugačne kot pri nas. Prav tako smo imeli v novembru dva tedna samo workshope (delavnice), ki si se jih lahko udeležil. Edina slabost tega je bila, če si bil edini international študent in so profesorji raje govorili v nizozemščini. Cilj profesorjev iz programa je bil, da te spravijo iz ''comfort zone'', saj le tako lahko postaneš bolj kreativen, začnejo se ti porajati nove ideje, nove izkušnje in le tako lahko postaneš efektivnejši tako na osebnem področju kot tudi na poklicnem. Sama vem, da če ne bi odšla na ta program, se ne bi seznanila s kreativnostjo in posledično ne bi začela razmišljati, da bi lahko to začela prakticirati z uporabniki in tudi več, da bi nadaljevala smer kasneje, ko se bom usmerila v magisterij.

Bivala sem v študentskem domu Vossendijk, ki je eno uro stran od fakultete. Vendar s kolesom je slabih 20 minut in če živiš na Nizozemskem, je kar obvezno, da si ga kupiš ali sposodiš. Dom se nahaja blizu kanala, ki je izredno lep, kratek sprehod vsakomur prija in zares si spočiješ glavo. Stanovala sem skupaj še z osmimi cimri, vsak je imel svojo sobo in tuš, delili smo si dva wc-ja, kuhinjo, ter sušilni in pralni stroj.

Mesto Nijmegen je neverjetno lepo. Sam center ti daje občutek varnosti, nikoli se nisem počutila neprijetno tam. Sicer je vreme tam bolj ''muhasto'' kot pri nas, vendar se kar hitro navadiš na to in ti ni več tuje, če npr. en trenutek dežuje in kaj kmalu posije sonce, ker praktično je tako vsak dan.

Toplo priporočam vsem študentom, da odidejo na izmenjavo. To je dragocena izkušnja, ki ti za zmeraj ostane v spominu in definitivno pridobiš veliko znanja in sposobnosti, ki jih drugače ne bi na domači univerzi.

Za morebitna vprašanja, me lahko kontaktirate na michellenarat@gmail.com